Toimintaympäristö

Suomalaiset kaupungit erilaistuvat ja monimuotoistuvat. Kaupunkien erityishaasteiden ratkaiseminen ja kaupunkien edelläkävijyyden hyödyntäminen ovat merkittäviä kysymyksiä koko Suomen menestymisen kannalta. Kaupunkien ja valtion yhteisenä intressinä on tehdä kaupunkipolitiikkaa valtion ja kaupunkien väliseen kumppanuuteen perustuen. ​

Kaupungeilla on keskeinen vastuu alueellisiin ja väestöryhmien välisiin koulutus-, työllisyys- ja hyvinvointieroihinväestön liittyvän eriarvoisuuden vähentämisessä. Sosiaalisen kestävyyden voimistaminen vaatii kaupungeilta ja valtiolta yhteistä tietopohjaa eriarvoistumisen ennaltaehkäisyyn. Lisäksi se edellyttää yhteiskunnallisen osallisuuden ja sosiaalisen yhteenkuuluvuuden vahvistamista. Eri ikäisten ihmisten hyvinvointia, terveyttä sekä turvallisuutta edistäville palveluille ja toimenpiteille on kaupungeissa suuri tarve. ​

Kaupungit ovat osaamisen, kehittämisen ja yritystoiminnan alustoja. Osaamisen tason nostaminen, vetovoimaiset työmarkkinat sekä korkeakoulutasoinen tutkimus mahdollistavat kaupunkien ja samalla koko Suomen kilpailukyvyn. Julkisen talouden kestävyysvaje ja korona-kriisin aiheuttama julkisten resurssien niukkeneminen kuitenkin haastavat kaupunkien elinvoiman kehittämisen ja hyvinvointipalvelujen laajentamisen. Samalla paine digitalisaation, sen tuomien toiminnan muutosten ja esimerkiksi uusien teknologisten välineiden tai tekoälyn hyödyntämiseen ajaa kohti suuria muutoksia palveluntarjonnassa. Luovan osaamisen ja kulttuuriperinnön hyödyntämistä poikkitoimialaisesti tarvitaan luomaan mahdollisuuksia uudelle liiketoiminnalle. ​

Kaupungeilta vaaditaan yhä parempia valmiuksia, yhteyksiä ja toimintakykyä kansainvälisessä ympäristössä. Kaupunkien kilpailukyky ja kansainvälinen asema sekä kaupunkien asema maan sisäisessä kaupunkiverkostossa vaativat toimivia yhteyksiä ja hyvää saavutettavuutta. Suomi on erittäin vientiriippuvainen talous, mistä johtuen valtion, kaupunkien ja yritysten on toimittava yhdessä saavutettavuuden parantamiseksi ja kilpailukykyisen tavaralogistiikan kehittämiseksi.

​​

Ilmastonmuutos on ihmiskunnan suurin uhka. Ilmastonmuutoksen torjuminen sen sijaan on Suomelle mahdollisuus luoda elinvoimaisuutta, kasvua, työllisyyttä ja hyvinvointia. Suomen tavoitteena on nousta maailman ensimmäiseksi hiilineutraaliksi hyvinvointiyhteiskunnaksi vuoteen 2035 mennessä. Siirtymän hiilineutraaliin yhteiskuntaan tulee tapahtua sosiaalisesti ja alueellisesti oikeudenmukaisella ja kestävällä tavalla.

Kaupunkien ja valtion yhteistyöllä on merkittävä rooli ilmastotyön onnistumisessa. Hiilineutraaliustavoitteen saavuttaminen edellyttää yhdensuuntaisia päätöksiä yhdessä valitulla hiilineutraaliuden polulla. Kaupungit toimivat alustoina ilmastoratkaisuille ja siinä tarvittavalle osaamiselle ja tutkimukselle. Ilmastonmuutoksen vaikutusten torjuminen ja välttämättömiin vaikutuksiin varautuminen on osa kansallisen palautumiskyvyn, resilienssin kasvattamista. Samanaikaisesti ilmastonmuutosta hillitsevät toimenpiteet voivat edesauttaa kaupunkiterveyttä ja hyväksi koettua ympäristöä.

Kaupungit ovat tehneet merkittäviä ilmastoratkaisuja useilla eri päästösektoreilla, mutta erityisesti siirtyminen kestävään liikkumiseen ja energiantuotantoon haastavat edelleen kaupunkeja. Ilmastonmuutoksen hillintäkeinojen onnistumiseksi kaupunkien ja valtion on yhdessä pystyttävä hyödyntämään korona-kriisistä toipumiseen tarkoitettu vihreä investointi- ja elvytyspaketti. Hiilineutraaliutta tavoittelevien kaupunkien on huolehdittava myös hiilinieluista sekä viihtyisistä, monimuotoisista ja ekosysteemeiltään hyvinvoivista luontoympäristöistä. ​Luonnon, erityisesti lähiluonnon, merkitys on poikkeusaikana entisestään korostunut.